

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการ  
คณะศิลปกรรมศาสตร์ พ.ศ. ๒๕๕๙**

-----------------------------

โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการคณะศิลปกรรมศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว  
การประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการคณะศิลปกรรมศาสตร์ พ.ศ. ๒๕๕๙”

ข้อ ๒. สำนักงานเลขานุการคณะศิลปกรรมศาสตร์ แบ่งหน่วยงานเป็น ๔ งาน ดังนี้

**(๑) งานบริหารและธุรการ**

**(๒) งานคลังและพัสดุ**

**(๓) งานบริการการศึกษา**

**(๔) งานประกันคุณภาพการศึกษาและวิจัย**

ข้อ ๓. **งานบริหารและธุรการ** มีอำนาจหน้าที่ดำเนินการด้านสารบรรณและงานประชุม   
ด้านอาคารสถานที่และยานพาหนะ ด้านบุคลากร ด้านนโยบายและแผน และด้านมาตรฐานเพื่อการบริหาร   
โดยรับผิดชอบงานรับส่งหนังสือ งานระเบียบสารบรรณ การประชุมต่าง ๆ ของคณะ การประชาสัมพันธ์   
บริหารจัดการการใช้อาคารและยานพาหนะ ดำเนินการสรรหาและพัฒนาบุคลากร ดูแลสวัสดิการต่าง ๆ จัดทำทะเบียนประวัติบุคลากร จัดทำนโยบายและแผนของคณะ วิเคราะห์และจัดทำตัวชี้วัด ค่าเป้าหมาย วิเคราะห์  
ความเสี่ยงและวางแผนการบริหารจัดการความเสี่ยง และปฏิบัติหน้าที่อื่นตามที่ได้รับมอบหมาย

ข้อ ๔. **งานคลังและพัสดุ** มีอำนาจหน้าที่ดำเนินการด้านการคลังและด้านพัสดุ โดยรับผิดชอบดำเนินงานเกี่ยวกับการเงินทุกประเภท การเบิกจ่ายเงิน การจัดทำรายงานฐานะทางการเงินของหน่วยงาน ดำเนินงานเกี่ยวกับการบัญชีทุกประเภท การจัดทำบัญชีเบิกจ่ายเงิน ดำเนินงานเกี่ยวกับงบประมาณ ควบคุม  
และบริหารเงินงบประมาณทุกประเภท วางแผนและดำเนินการจัดซื้อจัดจ้าง การเบิกจ่ายและซ่อมแซมวัสดุครุภัณฑ์และปฏิบัติหน้าที่อื่นตามที่ได้รับมอบหมาย

ข้อ ๕. **งานบริการการศึกษา** มีอำนาจหน้าที่ดำเนินการด้านการศึกษาระดับปริญญาตรี   
ระดับบัณฑิตศึกษา ด้านประเมินผลและพัฒนาการสอน ด้านพัฒนาหลักสูตร ด้านโครงการวิชาการและบริการสังคม ด้านกิจการนักศึกษา ด้านวิเทศสัมพันธ์ และด้านศิลปวัฒนธรรม โดยรับผิดชอบจัดทำแผนการศึกษา การรับนักศึกษาเข้าศึกษาทุกประเภท จัดทำแผนการศึกษาดูงาน พัฒนาแบบประเมินและระบบประเมินผลการสอนอาจารย์ ดำเนินงานเกี่ยวกับเกณฑ์มาตรฐานหลักสูตร กำหนดทิศทางและแนวทางการดำเนินงานของโครงการบริการสังคม ดำเนินงานเกี่ยวกับทุนการศึกษา ส่งเสริมกิจกรรมนักศึกษา ประสานงานและอำนวยความสะดวกในด้านต่าง ๆ กับองค์กรต่างประเทศ ส่งเสริมและเผยแพร่ในกิจกรรมศิลปวัฒนธรรมของคณะและสังคม และปฏิบัติหน้าที่อื่นตามที่ได้รับมอบหมาย

ข้อ ๖. **งานประกันคุณภาพการศึกษาและวิจัย** มีอำนาจหน้าที่ดำเนินการด้านประกันคุณภาพ ด้านบริการวิชาการ ด้านวิจัย ตำรา และบทความทางวิชาการ ด้านเผยแพร่และความร่วมมือทางวิชาการ   
และด้านเทคโนโลยีสารสนเทศ โดยรับผิดชอบเกี่ยวกับการประกันคุณภาพการศึกษา จัดทำข้อมูลและตัวบ่งชี้คุณภาพการศึกษา เกณฑ์การประเมิน ประสานงานการดำเนินกิจกรรมให้บริการวิชาการแก่สังคมและประชาชนประสานงานและอำนวยความสะดวกการขอทุนวิจัย ติดตามความคืบหน้าของโครงการวิจัย วางแผน พัฒนา   
และดูแลระบบฐานข้อมูลและเทคโนโลยีสารสนเทศ และปฏิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๒๙ กันยายน พ.ศ. ๒๕๕๙

(ศาสตราจารย์ ดร.สมคิด เลิศไพฑูรย์)

อธิการบดีมหาวิทยาลัยธรรมศาสตร์